
1. ROLUL PARTIDELOR POLITICE EUROPENE ÎN CONTEXTUL DEMOCRAŢIEI EUROPENE

 1.1. Caracteristici ale democraţiei de tip european

 În actuala etapă a construcţiei europene, un interes teoretic deosebit prezintă noile moduri de guvernare, apariţia unor noi forme de a face politică, de mobilizare transnaţională, consolidarea unor forţe politice supranaţionale. În această perspectivă, reprezentarea intereselor la nivel comunitar a constituit un fenomen deosebit de complex, aflat în relaţie directă cu modalitatea în care ele s-au structurat la nivel naţional şi internaţional. Studiile au subliniat rolul determinant al legăturii dintre diverse interese şi actorii politico-administrativi de la nivel naţional, dar şi specificitatea constituirii reprezentării la nivel comunitar. Un rol deosebit l-au avut, în acest context, relaţiile inter şi intra-instituţionale, gradul de coeziune sau fragmentare al acţiunii la nivel comunitar, ierarhizarea puterii şi deciziei.

Teoria integrării europene implică, aşadar, o teorie politică, care să analizeze procesul democratic la nivel european (“la scară mare”- cum menţionase Robert Dahl), în care sistemul politic nu funcţionează în cadrul unei centralizări a puterii de stat. Mulţi teoreticieni au abordat problema paradigmei democraţiei de tip european, într-o Uniune Europeană concepută ca un “stat de drept supranaţional”, cu societăţi pluraliste, marcate de diversitate şi de rolul proeminent al individului. 

În contextul elaborării noii Constituţii europene, problema democraţiei în cadrul Uniunii Europene a dobândit coordonate noi, de tip constituţional, legate de stabilirea drepturilor fundamentale ale cetăţeanului, de statutul partidelor politice europene, de definirea cetăţeniei europene şi, implicit, de rolul societăţii civile la nivel european.

Cercetătorii au subliniat că noile forme de legitimare a componentei politice au pus în prim plan activitatea de tip comunicaţional, mobilizarea spaţiului public de dezbatere, necesitatea obţinerii consensului politic, baza acţiunii politice la nivel comunitar. Referitor la acţiunea politică, criteriile esenţiale de evaluare, puse în evidenţă de istoria politică europeană, au fost eficienţa, soluţionarea problemelor practice, exersarea în cadrul legal comunitar.

În ultimele decenii, tendinţele de formalism politic şi lipsa de comunicare au dus la manifestarea unui deficit democratic, iar mişcările protestatare au exprimat nevoia recompunerii spaţiului public şi politic, dincolo de cadrul naţional. Confruntarea cu marile provocări ale epocii contemporane (globalizarea economică, sărăcia, criza statului social, a identităţii naţionale etc.) a afectat profund bazele sistemului democratic, existând riscul ca solidaritatea, consensul să fie înlocuite cu un “patriotism constituţional abstract”. 

Studiile au remarcat faptul că, în Europa, ritmul deosebit al schimbărilor, liberalizarea pieţelor şi schimburile multiple au răsturnat formele de integrare socială, societăţile reale ducând la redefinirea solidarităţii cetăţeneşti, a intereselor comunitare la nivel european şi internaţional. Uniunea Europeană a fost confruntată cu necesitatea realizării unui echilibru specific între politica de deschidere/închidere care a caracterizat istoria modernizării europene, faţă de care s-au conturat, din punct de vedere politic, mai multe poziţii (eurosceptice, proeuropene, eurofederaliste, cosmopolite etc.). În cadrul acestor concepţii politice, s-au dat răspunsuri variate la probleme precum: evoluţia statului social (restructurarea sistemului redistribuirii şi protecţiei sociale etc.); controversa legată de relaţia justiţie socială/eficacitate economică (neoliberalismul referindu-se în mod special la dreptul contractual care garantează libertatea, iar piaţa având rolul de a asigura egalitatea şanselor, transparenţa); raportul Uniunea Europeană/stat naţional care încearcă să pună în acord reglementările naţionale cu exigenţele unei pieţe comune, ale monedei unice, dar şi cu proiectul Europei sociale. 

În acest context, problemele europene au impus elaborarea unor politici noi, atât la nivel naţional, cât şi la nivel comunitar, dar şi dezbaterea lor, în cadrul unui spaţiu public european, aşa cum a fost Convenţia Europeană, menită a asigura legitimitate democratică, consemnată, de altfel, în Constituţia europeană.

Existenţa şi manifestarea a ceea ce teoreticienii au numit “popor european” a fost legată, în mod necesar, de evoluţia sistemului politic european, de modul în care istoria şi destinul comun european au fost trăite la nivel naţional. În acest context, analiştii au subliniat că partidele politice europene au avut dificila misiune de a reflecta complexitatea acestor probleme, de a anticipa evoluţia comunităţii europene în noul context internaţional, în relaţie directă cu realităţile naţionale. Conştientizarea intereselor comune europene la nivelul partidelor europene s-a realizat în reţele politice naţionale capabile a coopera cu noile forme de mobilizare cetăţenească (legate de mediu sau umanitare) care au încercat să răspundă efectelor negative ale mondializării. Actualmente, această viziune, care pune în prim plan rolul politicului, al consensului, al dreptului şi dialogului, se confruntă însă cu o realitate marcată de raporturi de forţă şi pericolul terorismului.

 

 

1.2. Consideraţii referitoare la natura şi rolul partidelor politice europene

La prima reuniune a Parlamentului European, ales prin vot direct, din 16 iulie 1979, la Strasbourg, se menţiona faptul că această instituţie reprezenta tendinţele, speranţele şi voinţa popoarelor europene, consacrând astfel “prima zi a Europei popoarelor".Alegerea Parlamentului prin vot direct a conferit o mai mare importanţă politică, autoritate morală şi prestigiu acestei instituţii care devenea o adevărată “conştiinţă politică a Europei”. Ea urma să se pronunţe asupra evenimentelor majore cu care se confrunta opinia publică europeană şi avea rolul de a realiza echilibrul instituţional în procesul construcţiei europene. Evoluţia viitoare a sistemului politic european a fost marcată de două procese fundamentale: extinderea Uniunii Europene şi elaborarea Constituţiei europene. 

Încă de la început proiectul construcţiei europene a avut ca aspiraţie fundamentală democratizarea procesului de decizie în cadrul instituţiilor sale. Un astfel de sistem democratic impunea existenţa unui sistem politic competitiv capabil a implementa programe reprezentative, atât la nivel naţional, cât şi la nivel european. Problema centrală a actualului sistem politic european este aceea a definirii rolului său în noul context politic constituţional, a numărului şi tipului partidelor politice europene, a modului în care aceste partide de tip federal vor exprima clivajele sociale, economice şi culturale. Evoluţia istorică a sistemelor politice de tip federal a pus în evidenţă legătura esenţială dintre partidele politice, societatea civilă şi guvernarea locală. Această relaţie (top-down union building) a stat la baza opţiunii desfăşurării alegerilor europene la nivel naţional, încercând să activeze electoratul la nivel naţional, elitele politice naţionale. În acest proces democratic s-au creat noi culturi şi identităţi politice, regrupând politic, economic şi cultural colectivităţile locale şi naţionale. Conform opiniei teoreticienilor, una dintre provocările majore cu care s-au confruntat partidele europene a fost modul în care au reuşit să realizeze această “includere politică” a cetăţenilor la nivel european, evitând transformarea lor în organizaţii de tip birocratic.

Cercetările referitoare la natura şi rolul partidelor politice europene au pus în evidenţă faptul că “Europa partidelor” este un proces în plină evoluţie, competitivitatea sistemului politic european fiind încă în plină transformare, având drept obiectiv depăşirea statutului de partide “de ordin secund”. 

Cercetarea modului de construcţie al acestor partide europene a pus în evidenţă caracteristici specifice celor două etape importante: constituirea lor la nivel naţional şi afirmarea lor la nivel european. În prima etapă, un rol deosebit l-a avut contextul politic naţional şi partidele politice naţionale. Această determinare a avut implicaţii importante asupra modului de reprezentare politică la nivel european. Electoratul european a dobândit astfel o structură “impusă”, configuraţia sa purtând amprenta problemelor politice naţionale, ceea ce a făcut foarte dificile şi complexe elaborarea şi implementarea programelor politice ale partidelor europene, organizarea partidelor, ca şi definirea unui electorat specific. Pe de altă parte, analiştii politici au remarcat faptul că partidele europene sunt diferite de partidele politice naţionale, atât ca mod de definire, cât şi ca mod de operare (votează mai uniform, liderii politici sunt mai puţin contestaţi de restul membrilor de partid etc.).

Partidele politice europene au structuri de tip confederal şi activează pe o arie politică specifică, în care partidele naţionale se afirmă uneori în mod discret, dar emergenţa şi competitivitatea politicilor sunt încă în plin proces de afirmare. Cercetătorii au subliniat existenţa a numeroşi factori care limitează competitivitatea sistemului federal de partide, mai ales datorită relaţiilor de putere şi decizie dintre centru şi nivelul naţional sau regional care deţin diverse instrumente de constrângere şi influenţă.

Referitor la conceptul de reprezentare politică, se poate observa că, de-a lungul timpului, s-au dat multiple definiţii conform cărora elementele definitorii sesizate au fost ideea de delegare sau mandat între reprezentat şi reprezentant; apartenenţa reprezentantului la un grup care afirmă interesele sale, promovează mesaje şi simboluri ce codează situaţii sociale concrete etc. Teoria politică consideră noţiunea de reprezentare din perspectiva reprezentării teritoriale sau electorale a cetăţenilor, iar guvernarea este considerată eficace în măsura în care ţine cont de dorinţele şi interesele acestora. 

În Uniunea Europeană, sistemul politic implică o guvernare pe nivele multiple în care numeroşi actori, publici şi privaţi, interacţionează în cadrul procesului decizional comunitar, la nivel local, regional, naţional şi european. În cadrul acestui sistem, reprezentarea cetăţenilor europeni este asigurată direct de Parlamentul European şi indirect de Consiliu. Rolul deosebit al Comisiei Europene a antrenat numeroase critici, dezbătându-se problema deficitului democratic al sistemului, a transparenţei procesului decizional, a creării unui “demos european".

Tema controlului politic difuz, ca şi cea a eficacităţii procesului politic a preocupat, în ultimul timp, teoreticienii, societatea civilă europeană şi grupurile de interese economice interesate de deciziile comunitare. Această lărgire a conceptului de reprezentare, dintr-o perspectivă pluralistă, a pus în evidenţă dinamica complexă a grupurilor sociale, apartenenţa multiplă a individului în cadrul sistemelor democratice, precum şi existenţa unor grupuri formale (neorganizate) care pot exercita un control pluralist asupra exercitării puterii. Această concepţie pluralistă asupra democraţiei moderne deplasează interesul spre o viziune de tip sociologic, preocupată însă şi de reprezentarea teritorială.

La nivelul Parlamentului European, sunt reprezentate formaţiuni politice care au un mod de structurare foarte diferit la nivel naţional (ex. în Franţa funcţionează clivaje ideologice tradiţionale, în timp ce în Germania şi Belgia se manifestă clivaje regionale). Conceptualizarea acestor moduri de reprezentare şi control politic la nivel comunitar se află încă în curs de elaborare, în acord cu evoluţia unor forme noi ale democraţiei la nivel european. Referitor la analiza partidelor politice europene, un interes deosebit prezintă studiul noţiunii de reprezentare socială, din perspectiva internaţionalizării ideilor şi reformelor politice aflate, uneori, în legătură mediată cu factori economici. Pentru politologi, ideea existenţei unui "referenţial global” constituie o provocare teoretică importantă, mai ales pentru comunitatea experţilor care ar trebui să delimiteze schemele cauzale de cele simbolice reprezentative.

Conform teoriilor politice actuale, reprezentarea politică pune problema corpului de reprezentanţi, aleşi de popor, care “ţin locul”, “decid pentru”, având o forţă simbolică deosebită (P. Bourdieu) şi care dau o adevărată “dimensiune magică” reprezentării (Philippe Braud). Problemele centrale ale reprezentării sunt aşadar cele legate de întrebările “pentru ce ?”, “cum ?” şi “cu ce efect ?” se realizează acest proces al reprezentării, ceea ce înseamnă, de fapt, punerea problemei legitimităţii, responsabilităţii şi eficienţei partidelor politice europene. Articularea între reprezentările sociale şi reprezentările politice reprezintă un proces foarte complex, având în vedere faptul că ele au dimensiuni cognitive, emoţionale, de percepţie şi comunicare, că se manifestă opoziţii între real şi imaginar, între fapt şi discursiv.

Ideea Europei este o realitate, dar şi un simbol şi, mai ales în ultima jumătate de secol, o construcţie politică. În Europa, procesul identitar reflectat la nivel politic a cunoscut mai multe modalităţi de manifestare: raportarea la un trecut comun, identificarea frontierelor sau cea în raport cu “ceilalţi” din afara Europei.

În ultimul timp, una din problemele importante a fost aceea a consolidării identităţii europene, Comisia Europeană punând explicit problema faptului că instituţiile europene, mai ales partidele politice europene din Parlamentul European, sunt în acelaşi timp constructorii Uniunii Europene, mediatorii şi proiectanţii ei. În acest context, s-a subliniat că identitatea europeană se construieşte permanent, implicând totodată nevoia de coerenţă şi continuitate politică.

 

1.3. Aspecte ale relaţiei partidelor politice europene cu alte forme participative 

 

În anii ’70, cercetările lui Jürgen Habermas au pus în evidenţă conceptul de spaţiu public care atrăgea atenţia asupra refuzului reprezentării, mai ales din partea grupurilor sociale purtătoare ale noilor valori, ignorate de partide (ex. mişcarea ecologică). Pe de altă parte, s-a manifestat şi tentativa reprezentării directe, prin experţi, deveniţi interlocutori în luarea deciziilor. Toate aceste dezbateri au subliniat nevoia rediscutării conceptului tradiţional de reprezentare, abordându-se distincţia între sistemul politic reprezentativ şi sistemul politic funcţional.

În anii ’80, a dominat preocuparea pentru democraţia participativă şi deliberarea la nivel comunitar, precum şi pentru comunicarea socială şi politică (interacţiunea comunicativă-J. Habermas, Jean Marc Ferry) supuse criteriilor discursivităţii şi publicităţii, distincţiei între opinia publică/expertiza ştiinţifică/decizia politică.

În teoria integrării europene se apreciază că, în prezent, Uniunea Europeană se confruntă cu dilema articulării eficacităţii sistemului cu participarea cetăţenilor care reclamă caracterul tehnocratic şi lipsa de transparenţă a sistemului. 

Majoritatea teoreticienilor subliniază că sistemul politic comunitar, bazat pe principiile democraţiei majoritare, al reprezentativităţii prin proces electoral, va trebui să se adapteze exigenţelor sistemelor politice consensuale şi corporatiste. În sistemele consensuale, deciziile centrale se iau în unanimitate, prin apropiere consensuală şi prin căutarea majorităţii. Aceste noi sisteme implică existenţa unor grupuri de interese cu capacităţi organizaţionale deosebite şi sisteme de reprezentare menite a realiza echilibrul instituţional (checks and balances). În acest scop, Comisia Europeană a finanţat întărirea grupurilor formate din cetăţeni, întrucât grupurile private dispun de resurse importante. 

Din această perspectivă, partidele politice europene au un rol şi o responsabilitate politică deosebită. În condiţiile în care partidele politice nu ar oferi oportunităţi de angajare şi participare a cetăţenilor în procesul politic, grupurile de interese ar reprezenta o alternativă, ca formă de democraţie asociativă. În acest context, aceste asociaţii, mai ales sindicatele, ar putea întări mecanismele de reacţie şi participare şi egalitatea politică, ar putea ameliora echitatea distributivă, conştiinţa civică, performanţa economică şi rolul statului.

În acelaşi timp, există însă şi numeroase implicaţii negative ale acestei participări a partenerilor sociali la procesul codecizional de la nivelul Uniunii Europene, întrucât este foarte dificilă obţinerea consensului, a unor poziţii comune constructive, ceea ce a dus la crearea unor organizaţii sectoriale (pe lângă cele transectoriale, tip Uniunea Confederaţiilor Lucrătorilor Industriali sau Centrul european al întreprinderilor publice, Masa Rotundă a Industriaşilor 1957 etc.). Totuşi, Uniunea Europeană a încercat să asocieze aceste interese economice şi civice la procesul decizional, Comitetul Economic şi Social (CES) fiind înscris în Tratat ca reprezentând categorii economice şi sociale din Europa, realizând astfel echilibrul instituţional necesar. Unii îl consideră un adevărat parlament asociativ, forum al societăţii civile europene. Teoreticienii apreciază că, democraţia asociativă este însă vulnerabilă la influenţa dirijată a celor care dispun de resurse financiare şi lobby, balansate de mecanismele de control de care dispune Uniunea Europeană. De aceea, partidele politice europene deţin rolul politic decisiv, fiind principalele reprezentante ale intereselor cetăţenilor europeni.

Parlamentul European este deschis acestor grupuri de interese civice, în funcţie de care, partidele politice îşi readaptează şi legitimează politicile, consolidându-şi credibilitatea şi eficienţa politică. Grupurile de interese completează astfel rolul fundamental pe care îl au partidele politice în reprezentarea politică şi apropie Uniunea Europeană de nevoile cetăţenilor. În Cartea Albă asupra guvernării europene, elaborată de Comisia Europeană în 2001, se menţionează reforme importante ale procesului de consultare şi participare a cetăţenilor la procesul construcţiei europene, punând bazele unei adevărate “culturi a consultării”, cu norme bine stabilite.

 

1.4. Coordonate ale evoluţiei partidelor politice europene

 

Trecerea de la etapa naşterii partidelor europene (nascent Europarties) la cea a manifestării plenare şi reale a partidelor europene – este încă un proces în curs de desfăşurare. Tendinţele evoluţiei acestui proces pun în evidenţă extinderea rolului partidelor politice europene, atât în cadrul sistemului instituţional european, cât şi la nivel naţional, mai ales după 1996. Schimbarea paradigmei de funcţionare a fost, în principal, rezultanta transformărilor instituţionale ale Parlamentului European care a devenit un for important al dezbaterilor legislative. 

Cercetătorii au elaborat mai multe posibile scenarii ale evoluţiei nivelului european al partidelor politice: unii optează pentru o dezvoltare pe palier transnaţional care ar implica reflectarea politicilor la nivel naţional, iar alţii pun în evidenţă posibilităţile afirmării unor partide politice cu adevărat europene capabile a reflecta clivajele actuale specifice comunităţii europene.

Mulţi teoreticieni au remarcat faptul că profundele transformări care vor avea loc la nivel politic, vor fi determinate de modul în care se va defini întreaga arhitectură instituţională europeană (tendinţa spre parlamentarism sau un sistem de tip prezidenţial). Dezbaterile Convenţiei Europene au pus în evidenţă perspective variate asupra acestei evoluţii şi mai ales nevoia afirmării eficacităţii partidelor politice europene. Dificultăţile majore vor fi legate de relaţiile dintre centru şi palierele naţionale, de definirea unor programe politice largi (tip catch-all) menite a se adresa unor electorate foarte eterogene, de relaţiile cu organizaţiile extraparlamentare.

Cercetătorii subliniază că modalitatea de reflectare şi incorporare a unor interese, adesea conflictuale, devine şi mai complexă datorită existenţei unui sistem de partide europene de tip multipartidist care cuprinde partide cu orientări politice diferite, care reflectă clivaje economice, sociale şi culturale de mare diversitate: religie, limbă, etnicitate, regionale etc. (spre deosebire de sistemul de partide federal, din SUA, care este de tip bipartid). În acest context, una din problemele importante ale evoluţiei sistemului de partide europene va fi legată de numărul şi tipologia acestora, în acord cu viitoarea redesenare a Uniunii Europene. Ancorarea acestui sistem în actuala realitate europeană, reflectarea noilor clivaje (conform teoriei lui Stein Rokkan) va depinde, în mod esenţial, de modul specific în care se vor reconfigura forţele politice la nivel naţional şi european (care nu întotdeauna sunt conforme teoriilor tradiţionale de abordare a acestei realităţi). Din această perspectivă, problema va consta în modul în care se vor combina identităţile şi multiplele loialităţi politice cu diferenţierile teritoriale şi instituţionale şi, mai ales, cum se vor adapta instituţiile la transformările rapide ale societăţii.

Procesul omogenizării culturale şi revitalizarea afirmării identităţilor vor pune, de asemenea, probleme deosebite definirii actuale a claselor sociale, implicit a bazelor electorale ale partidelor. În concluzie, unii teoreticieni consideră că are loc o redefinire şi consolidare a clivajelor centru/periferie, stânga/dreapta. Alţi cercetători subliniază că însuşi procesul integrării europene a creat un clivaj major în politica europeană, europenizarea constituind una din tendinţele fundamentale ale epocii contemporane, în raport cu care s-au constituit mobilizarea şi conflictele politice în Europa. Grupurile de interese constituite în jurul acestei teme au dus la formarea unor grupuri politice şi noi partide politice. În plan ideologic,conflictul integrare/independenţă a luat forme ambigue, cum ar fi cel dintre “mai multă economie de piaţă pe plan intern/mai mult control politic la nivel european." Toate aceste conflicte variate au dat noi dimensiuni conflictului tradiţional stânga/dreapta, manifestându-se forme multiple ale politizării acestora.

În acest amplu proces de manifestare a clivajelor la nivel european, teoreticienii au pus în evidenţă câteva tendinţe majore: europenizarea politicilor naţionale pe axa stânga/dreapta; internaţionalizarea procesului integrării europene pe axa suport/opoziţie faţă de integrare (ce a pus în evidenţă dimensiunea naţională a politicii la nivel european); europenizarea integrării europene astfel încât problemele integrării au fost reflectate la nivel politic european; externalizarea politicii europene, ceea ce a determinat elaborarea unui discurs public specific. Este demn de remarcat faptul că toate aceste tendinţe au în subsidiar clivajul stânga/dreapta, ca dimensiune majoră a sistemului politic european.

Alţi teoreticieni subliniază că, în mod complementar, ar putea avea loc o fragmentare a partidelor politice, atât la nivel naţional, cât şi european, deşi fundamentale vor rămâne “conflictul de clasă” şi clivajele centru/periferie, integrare/euroscepticism. Referitor la relaţia dintre aceste clivaje, unii teoreticieni afirmă că ele acţionează autonom, alţii susţin că integrarea şi stânga/dreapta au fuzionat într-un singur clivaj sau că ele sunt în relaţie, dar nu au fuzionat.

Analiştii apreciază că, în actualul context social-economic şi instituţional, partidele politice europene reflectă, în parte, familiile politice tradiţionale (social-democrată, liberalismul, creştin-democraţia, partidele naţionaliste), dar că dimensiunea clasică stânga/dreapta nu poate acoperi multitudinea clivajelor care stau la baza confruntărilor politice. În cadrul aceloraşi familii politice, problema integrării europene a dus la manifestarea unor atitudini diferite (ex.: conservatorii britanici, creştin democraţii germani etc.), iar în cadrul partidelor naţionaliste şi regionaliste sunt prezente orientări variate (stânga, dreapta, extrema dreapta). Acestor partide politice li se alătură mişcări sociale numeroase, legate, mai ales, de clivajul sisteme autoritare/libertariene.

Dincolo de această diversitate, sistemul politic european s-a constituit şi va evolua probabil pe două dimensiuni fundamentale (stânga/dreapta, integrare/suveranitate), având la bază clivajele economice şi politice dominante. Conform acestor coordonate, spaţiul politic european cuprinde un bloc al stângii, unul de centru-dreapta şi altul al extremei drepte, de tip naţionalist, iar noile configuraţii politice se vor stabili în urma alegerilor europene ce se vor desfăşura în iunie 2004.

 

 

2. ALEGERILE EUROPENE – MOMENT ESENŢIAL 

AL EVOLUŢIEI PARTIDELOR POLITICE EUROPENE

 

2.1. Alegerile europene – test important pentru partidele politice europene

 

Alegerile europene din iunie 2004 vor pune în evidenţă noile evoluţii ale sistemului partidelor europene: relaţiile noi între centru şi partidele politice naţionale în elaborarea programelor electorale, în desemnarea candidatului şi desfăşurarea campaniilor electorale, precum şi modalităţile originale şi eficiente de promovare a politicii europene. Din punct de vedere electoral, un interes deosebit va prezenta modul şi gradul de implicare al electoratului european, răspunsul la programe electorale de tip catch-all (Kirchheimer 1996) cu o capacitate de mobilizare specifică, care ar putea demonstra limitele acţiunii clivajelor în favoarea unor “viziuni asupra lumii”, mai cuprinzătoare şi în acord cu o lume globalizată, în continuă schimbare. În acest context, conceptele “clivajelor”, al identităţii politice determinate de anume interese structurante par a fi mai flexibile, relative, deşi ele au încă relevanţă empirică şi teoretică pentru sistemul partidelor politice europene.

Teoreticienii apreciază că un rol deosebit vor avea şi liderii politici, originalitatea acţiunii politice şi a campaniilor electorale, contextul social-istoric, politic şi cultural specific, rolul organizaţiilor nonguvernamentale, a problemelor specifice la nivel naţional, regional, comunitar.

În perspectivă, complexitatea sistemului partidelor politice europene va depinde în mod esenţial de prevederile noii Constituţii Europene şi de distribuţia puterii în cadrul structurii instituţionale europene, de relaţia parlamentarism/prezidenţialism şi de sistemul electoral. În acelaşi timp, un rol fundamental va avea modul de constituire şi manifestare a societăţii civile la nivel european.

Studiile referitoare la deficitul democratic şi la criza de legitimitate a instituţiilor europene au pus în evidenţă faptul că modurile de legitimare, mai ales prin alegeri, se manifestă slab la nivel european, comparându-le cu cele de la nivel naţional. Modelul democratic european nu se poate însă reduce la modalităţile de reprezentare şi participare democratică specifice sistemelor naţionale. 

Unii teoreticieni au apreciat că deficitul mobilizării electorale şi rolul dominant al mizelor naţionale în desfăşurarea alegerilor europene au determinat considerarea lor ca alegeri de importanţă secundară. Un rol deosebit în explicaţia acestei situaţii a avut-o modul în care a fost perceput de către electorat rolul Parlamentului European, oferta politică redusă în timpul campaniilor electorale, competitivitatea politică scăzută, precum şi influenţa dominantă a mizei alegerilor naţionale etc.Totuşi, alegerile europene au reprezentat un moment specific de manifestare a democraţiei, cu acest prilej exprimându-se atitudinea faţă de partidele tradiţionale şi sistemul politic, faţă de politica europeană a guvernelor naţionale, faţă de elitele politice şi faţă de instituţiile europene. Analiştii apreciază că rezultatele alegerilor europene au o importantă semnificaţie politică, ele ducând la recompunerea sistemelor de partide, la revizuirea strategiilor competiţiilor electorale sau la regândirea coaliţiilor de guvernare (ex. Belgia, Austria în 1999).

Analiza celor cinci scrutinuri europene de până acum relevă legătura dintre alegerile europene şi cele naţionale, scrutinul european constituind un adevărat “revelator” al raporturilor dintre forţele politice în acel moment, o scenă politică ce oferă oportunităţi de afirmare unor actori politici periferici ai sistemului sau de lansare a noi protagonişti politici (ex. ecologiştii, partide de extremă dreapta).

 

 

2.2. Programele politice europene – expresie a atitudinilor electoratului european

 

Conceptul cetăţeniei europene prevede dreptul cetăţenilor de a alege reprezentanţii în Parlamentul European, în statul membru în care îşi au reşedinţa, circumscripţiile electorale corespunzând zonelor geografice. Studiul geografiei electorale la nivelul alegerilor europene a pus în evidenţă tendinţe diverse în funcţie de zonele urbane, rurale şi de modul concret în care se constituie, treptat, marele spaţiu public european.

Conform datelor oferite de sondajele de opinie, deşi rolul instituţiilor europene şi al Parlamentului European a crescut considerabil, interesul electoratului pentru alegerile europene a scăzut în ultimul timp ( conform datelor SOFRES, în Franţa, în anul 1984, interesul pentru alegeri era de 59%, iar în anul 1999 de 45%). Cercetătorii au subliniat rolul deosebit al fenomenului replierii individualiste, al decuplării de viaţa politică şi civică, ceea ce a dus la o dezangajare politică. Din punct de vedere ideologic, vechiul clivaj stânga/dreapta a dobândit coordonate noi de definire, fiind deseori considerat depăşit de teoreticieni şi de opinia publică. Ca urmare, vechile apartenenţe ideologice au cunoscut o adevărată criză de identitate. Din punct de vedere social, vechea şi puternica polaritate stânga/dreapta a fost înlocuită de clivaje plurale ale unor societăţi cu mobilitate, greu descifrabile din punct de vedere sociologic. Aceste schimbări semnificative au modificat modurile şi gradul de reprezentare politică. Mobilitatea, circulaţia permanentă a populaţiilor au influenţat vechile identităţi politice puternice şi permanente, spaţiile identitare schimbându-se în mod considerabil.

În acest context, teoreticienii au remarcat faptul că problemele europene s-au inserat în spaţii culturale diverse, cu viziuni diferite asupra viitorului, cu deschideri diferite faţă de celălalt, cu grade variate de încredere în stat şi în schimbare. Partidele politice europene au avut un rol deosebit în realizarea dezbaterii democratice în cadrul Uniunii Europene, iar alegerile europene au dat posibilitatea cetăţenilor de a participa la viaţa politică comunitară. În etapa actuală a evoluţiei lor, partidele politice europene au dobândit un statut clar care le-a conferit un rol sporit, fiind recunoscut specificul lor de entităţi multinaţionale, cu organizare şi coerenţă aparte.

Alegerile europene au constituit un prilej de a înţelege şi analiza atitudinile, preferinţele, percepţiile europenilor faţă de procesul integrării europene – elemente importante ale culturilor politice legate de integrare dar şi ale electoratului european. Aceste culturi au variat de la ţară la ţară şi au avut originea în modelele naţionale ale valorilor politice şi în clivajele socio-politice specifice, variind odată cu etapele construcţiei europene.

În cadrul procesului electoral european, cetăţenii europeni au avut ocazia să exprime adeziunea sau respingerea procesului integrării europene. Studiul evoluţiei acestor atitudini, mai ales prin rezultatele anchetelor Eurobarometru, au vizat analiza gradului de susţinere a unificării Europei, a apartenenţei ţărilor la Uniunea Europeană, a percepţiei beneficiilor acestei integrări etc. Aceste atitudini au fost şi vor fi reflectate în programele electorale ale partidelor politice europene, mai ales în campaniile electorale europene. 

Dinamica indicatorilor a arătat o puternică susţinere a procesului integrării în anul 1979, urmată de o scădere semnificativă (în funcţie de creşterea şomajului sau de ritmul creşterii PIB). Este demn de remarcat faptul că evoluţia acestor indicatori s-a aflat în relaţie directă, deşi în timp, cu evoluţia macroeconomică.

În anii ’90 s-a manifestat o conştientizare a fenomenului de criză economică şi a efectelor extinderii Uniunii Europene, ceea ce a dus la scăderea opiniilor favorabile. Creşterea economică din perioada 1997-1998 a antrenat un optimism al europenilor, dar anul 1999 a adus o nouă modificare, în sens negativ, după demisia Comisiei Santer sau criza din Kosovo. Această reacţie a variat însă de la ţară la ţară, specialiştii afirmând că nu există încă o adevărată opinie publică europeană, dezbaterile publice fiind organizate la nivel naţional. 

Totuşi, la alegerile europene din anul 1999, a fost prezentă mai puternic tendinţa de europenizare a manifestărilor electorale. Germania, Franţa, Belgia, Italia, Olanda au fost ţările care au susţinut puternic procesul construcţiei europene, deşi opinia publică a fost oscilantă. După integrarea în Uniunea Europeană, în Grecia, Danemarca europenismul a crescut considerabil în ultima perioadă, ca şi în Spania, Portugalia. În ţări precum Finlanda, Austria şi Suedia nivelul susţinerii europene a fost scăzut. Analiza atitudinilor faţă de Uniunea Europeană arată existenţa constantă a unei susţineri de nivel mediu, ceea ce a reprezentat un “consens permisiv”, dar şi existenţa unei indiferenţe faţă de problemele europene. Datele au arătat însă că nivelul mediu de susţinere a variat în mod considerabil, în funcţie de domeniile de interes, ceea ce relevă un mod de structurare a atitudinilor faţă de procesul integrării. În prim planul preocupărilor s-au aflat politica externă, lupta contra terorismului şi drogurilor, ajutorul umanitar, cercetarea, protecţia mediului, moneda unică. Alte probleme au fost apreciate ca fiind de competenţa statelor (învăţământ, cultura, apărare, media, protecţie socială etc.). Aceste analize au pus în evidenţă clivajul dintre modelele de decizie politică: modelul stat-naţiune (în domeniul apărării, culturii, învăţământului etc.) şi modelul comunitar care s-a impus în domeniul economic, moneda, politica externă. Teoreticienii consideră că acest clivaj s-ar putea explica, în parte, prin dorinţa de a păstra identitatea, mai ales culturală şi prin teama de a pierde avantajele sociale conferite de statul social.

Rezultatele oferite de anchetele europene au arătat că opiniile electoratului european au o slabă structurare cognitivă, răspunsurile arătând necunoaşterea instituţiilor europene de către o parte importantă a europenilor. Analiza motivaţiei votului, la scrutinul din anul 1999, confirmă faptul că problemele europene nu mobilizează în aceeaşi măsură ca mizele naţionale şi că ele nu sunt cunoscute suficient de electorat. S-a constatat, de asemenea, că nivelul cultural, veniturile şi statutul social duc la formarea unei opinii favorabile faţă de integrarea europeană.

Cercetările au pus în evidenţă faptul că factorii determinanţi ai atitudinilor au fost legaţi de influenţa microgrupurilor, prezentarea mediatică, iar clivajul stânga/dreapta nu a avut o relevanţă deosebită. Studiile au arătat o relativă independenţă între clivajele partizane tradiţionale şi clivajele referitoare la Europa, deşi situaţia indicelui de corelaţie a variat de la ţară la ţară. Unii analişti au subliniat manifestarea nevoii “europenizării” clivajelor stânga/dreapta şi internalizării clivajelor referitoare la problema europeană. Alţi teoreticieni consideră că clivajele tradiţionale, dominante la nivel naţional, nu se activează în alegerile europene, atitudinea faţă de problemele europene având subdiacente alte tipuri de clivaje socio-politice, reprezentări sociale legate de probleme specifice (viziuni asupra viitorului, perspective etnocentriste sau cosmopolite etc.).

 

2.3 Provocările majore ale viitorului scrutin european

 

Lecţiile desprinse din analiza alegerilor europene desfăşurate în 1994 şi 1999 arată că participarea la alegerile europene a fost determinată de factori instituţionali, socio-demografici şi atitudinali. Un rol important au avut programarea alegerilor, combinarea lor cu alegerile naţionale şi, mai ales, natura sistemului electoral ales. Studiile au arătat că modul de votare a fost determinat de atitudinea individuală a cetăţenilor faţă de procesul integrării europene şi, după aceea, de percepţia candidaţilor sau de gradul de vizibilitate a Parlamentului European. Datele Eurobarometrului (EB 57-spring 2002) au pus în evidenţă atitudinea cetăţenilor faţă de Parlamentul European şi nivelul de comunicare cu această instituţie şi cu partidele politice europene. Din aceste date a reieşit faptul că electoratul cu vârste cuprinse între 35-54 de ani, ca şi cei mai în vârstă, cu grad ridicat de instrucţie, cunosc şi au o atitudine favorabilă faţă de această instituţie, în timp ce celelalte categorii manifestă mari rezerve (mai ales muncitorii necalificaţi, tinerii cu vârste între 18-24 de ani etc.).

Prelucrarea chestionarelor a subliniat faptul că procesul informării şi comunicării între partidele politice europene şi electorat prezintă numeroase carenţe, fiind necesară realizarea unor forme variate de comunicare şi acţiune (mitinguri, întâlniri electorale, birouri permanente de informare şi dialog cu cetăţenii, acţiuni specifice pentru anumite categorii profesionale şi de vârstă). Cercetările au demonstrat că gradul de participare la alegerile europene depinde de gradul de cunoaştere a activităţii şi membrilor Parlamentului European, ca şi de rolul pe care această instituţie îl are în sistemul instituţional comunitar.

Rezultatele au evidenţiat că, din punctul de vedere al desfăşurării campaniilor electorale, o problemă centrală este aceea a facilitării şi mobilizării în vederea participării la alegeri. Dintre facilităţile instituţionale se pot remarca cele de ordin administrativ (atât la nivel central, cât şi local), modalităţile de a face cunoscute platformele electorale ale partidelor politice europene şi candidaţii lor.

Din punct de vedere cognitiv, ar fi necesară introducerea în media a unor informaţii legate de campaniile electorale ale partidelor europene, realizarea unor dezbateri televizate, accesibilitatea mesajelor electorale ca şi apropierea lor de viaţa reală a cetăţenilor europeni.

Trebuie luat în evidenţă faptul că mobilizarea la alegeri depinde de factori instituţionali, dar şi individuali (resurse şi capacităţi de cunoaştere, implicare politică etc.) În acest context, un rol deosebit îl are cunoaşterea atitudinilor politice, ale priorităţilor politice locale, regionale, specifice, a preferinţelor politice, modul de identificare partinică, precum şi eficienţa partidelor politice europene. Concluziile cercetărilor au arătat că succesul campaniei electorale depinde de campania de informare, de modul în care se urmăreşte facilitarea şi mobilizarea participării la vot. În acest context, deficitul de comunicare şi participare constituie provocări majore pentru alegerile europene din iunie 2004.

